Eduaba ahorow pii na Twerammpɔn bɔe maa adasa a mfaso pii ahyɛ mu ma. Nyame n’asɛm mpo ada no edzi dɛ yendzi eduaba no na yɛmfa n’ahaban no nsa yarba. Tum kɛse na Bɔadze dze ahyɛ eduaba na ɔnye ahaban mu. Sɛ yɛhwɛ eguaba a, ɔyɛ eduaba a no ho hia araa yie wɔ nyimpa n’apɔwmudzen mu ɔnam edzibandur a ahyɛ mu ma na dwumason a odzi no ntsi. Akyerɛw yi bɔhwɛ edzinbandur a ɔwɔ mu, dza ɔyɛ na no ho mfaso ma nyimpa.
Obi bebisa dɛ, “Na eguaba mpo yɛ ebɛn eduaba?” Eguaba yɛ eduaba a nhwehwɛmu kyerɛ dɛ odzii kan yii ne tsir wɔ Venezuela, Mexico na Colombia. Ndɛ dze, amanaman ahorow pii mu na ibohu dɛm eduaba yi bi a Ghana ka ho bi. Ɔyɛ eduaba a yetum we no dɛmara anaa yɛdze yɛ anondze. Yetum so dze n’ahaban sa yarba ahorow pii. Edzibandur a Nyame nam ne nyansaa mu dze hyɛɛ aguaba mu no bi nye edzibandur a yenya no wɔ nduaba mu no n’ahorow nkankan C, B5, B6, kasiɔm, kalɔrisi, kabɔhaederatse, faeba, Potaasiɔm, Manganisiɔm, Fɔsefɔrɔse, angoa, na pii a ɔkeka ho.
Bio, eguaba yɛ eduaba bi a ogu mu ahorow pii. Yɛwɔ dza ɔyɛ kɔkɔɔ na dza ɔyɛ fitaa na ankokɔangua.
Aso sɛ obi taa we eguaba anaa nom anondze a wɔdze eguaba ayɛ a , ebɛn mfaso na onyia no benya?
Mfasodze pii na eguaba dze ma nyimpa. Dza odzi kan nye dɛ, ɔboa ma nyimpadua no mu nkomboa no ma hɔnho yɛ dzen. Nhwehwɛmu kyerɛ dɛ edzibandur a ɔwɔ eduaba mu a ɔwɔ mu no dɔɔso kyɛn dza ɔwɔ mpuwa mu no mpɛn anan na iyi na ɔboa ma nkomboa no ho yɛ dzen ma wotum ko tsia nyarbanyarba biara a obowura nyimpadua no mu no. Ɔsan so boa bɔ nyimpa n’enyi ho nsɛnsɛm ho ban.
Ɔtɔ do bio, mpɛn pii no, yɛtɔ dɛ yenya kokoram a hɛn enyi nnda na nhwehwɛmu ada no edzi dɛ edzibandur ahorow pii na ahyɛ eguaba mu a ɔboa bɔ hɛn ho ban amma yeennya kokoram mboaba wɔ hɛn nyimpadua mu. Eguaba kitsa dɛm ahoɔdzen no a otum boa bɔ nyimpa ho ban fi kokoram n’ahorow nyinara ho.
Otsia bio, eguaba boa tu ayamutsim ase ɔnam faeba no dodow pii a ahyɛ mu ma ntsi. Nhwehwɛmu kyerɛ dɛ sɛ yɛdzɛ eguaba toto eduaba nkaa no ho a, faeba ɔwɔ eguaba mu no dɔɔso kyɛn ne nyinara. Sɛ yɛfa eguaba kor a , okitse faeba ɔha nkyɛmu du-ebien na ɔwɔ sor araa yie a ɔboa tu ayamutsim ase. Sɛ etaa dzi eguaba a, irinnya ayamutsim basabasa.
Eguaba san boa apemfo araa yie. Wɔkyerɛ dɛ fɔleke asede na nduaba edzibandur B9 ahyɛ mu tam na adatsefo kyerɛ dɛ oye ma apemfo. Ɔnam dɛ edzibandur a medzi kan abobɔ do do yi boa ma abofra no a ɔhyɛ yafun no mu no ma no ndompe na ndzɛmba a ɔwɔ ne nyimpadua mu nyin yie ntsi, oye dɛ apemfo bedzi bi aber nyinara.
Mfasodze a otwa tun wɔ akyerɛw yi mu a eguaba dze ma nyimpa nye dɛ, ɔboa mbasiafo a wɔwɔ mfikyirkɔ mu yar. Sɛ enoa n’ahaban no bi nom a , ɔboa tu dɛm yaw no ase fi hɔ.
Afei, sɛ eyɛ kɛse bor do na epɛ dɛ wo do tsew a, nna ɔno hwehwɛ eguaba yi bi we na hwehwɛ n’ahataw no bi noa nom na ɔbɔboa wo.
